
Innledning:

Jeg har valgt å basere denne oppgaven på Birkeland’s Studieguide av 2006. Delvis fordi denne utgjør hoveddelen av pensum i hjemmesykepleie og summerer opp de forskjellige sidene av områdene, og delvis fordi det har vært vanskelig å finne god og tilgjenglig litteratur utover pensum- litteraturen. 

Videre har jeg valgt å omtale Jane Olsen og andre som det gis hjemmesykepleie til som pasient. Pasientbegrepet har vært mye diskutert innen en del omsorgs- og pleiegivende arbeid utenfor sykehus og sykehjem, og andre begreper som ”bruker” eller ”klient” brukes flere steder. Jeg synes ikke det har vært relevant å bruke tid og plass på å definere dette utover at jeg har valgt å bruke begrepet pasient i hele oppgaven.

1a) Hjemmesykepleiens oppgave og funksjon

Etter at ny lov om sosial omsorg på 60-tallet slo fast at sønner og døtre ikke skal sitte med det økonomiske og sosiale ansvaret for sine egne foreldre, har det pågått en tydelig utvikling av hjemmesykepleien. Hjemmesykepleiens oppgaver og funksjoner har vært under stadig diskusjon og har med årene økt i ansvar og omfatning. I 1984 ble lov om helsetjenesten i kommunene innført som fortsatte utviklingen av et stadig økende ansvar på hjemmesykepleien. Med dette ble hjemmesykepleie et lovfestet tilbud i alle landets kommuner. (Birkeland, 2006)
Hjemmesykepleien har i vesentlig grad omfattet kroniske syke og rehabiliterende pasienter som har blitt behandlet akutt ved sykehus. Her har det de siste tiårene vært en tydelig utvikling i retning av at hovedansvaret i økende grad tillegges kommunene og hjemmesykepleien. Sykehusene står stadig ovenfor krav om effektivisering og kostnadsreduksjoner og streber mot stadig kortere opphold ved sykehuset for å frigjøre sengeplasser. Dette har ført med seg at hjemmesykepleien mottar stadig sykere og svakere pasienter med et mer uttalt behov for sykepleie. (Birkeland, 2006)
På den ene siden grenser hjemmesykepleien altså opp mot sykehusene og også sykehjemmene som begge strever med kostnadseffektivisering og prioriteringer. Dette fører mange steder til at de som er i stand til å ”overleve” hjemme ikke blir prioritert behandling med fast innleggelse. På den andre siden grenser hjemmesykepleien mot hjemmehjelpen. Hjemmehjelpen er underlagt sosiallovgivningen i motsetning til hjemmesykepleien som er under helseloven. Hjemmehjelpen har ansvaret for pasientens sosiale og praktiske behov som husstell, innkjøp og sosiale aktiviteter. Dette er derfor ikke noe hjemmesykepleien har som sitt ansvarsområde. 

Mange har kritisert det tydelige skillet vi har i Norge mellom hjemmehjelp og hjemmesykepleie. Utviklingen av stadig økende spesialisttjenester fører til at særlig mange eldre sliter med å forholde seg til for mange personer og tjenester. Det blir vanskelig å vite hva de kan forvente og gjøre krav på samtidig som de får mindre personlig kontakt og dermed ikke blir sett som et helt menneske med de behov og ressurser de har. (Dahle & Thorsen, 2004) (Szebehely, 2003) (Thorsen, Dahle & Vabø, 2001)
Hjemmesykepleiens oppgave og funksjon vil dermed være å ivareta pasientens grunnleggende behov, i tråd med det ”forskrift om kvalitet i pleie og omsorgstjenesten” (1982) sier, så fremt tilstanden ikke er akutt kritisk og krever innleggelse ved sykehus eller sykehjem. (Praktiske og sosiale oppgaver er da også unntatt hjemmesykepleien jf det jeg skrev ovenfor). Med grunnleggende behov menes de basale behovene et hvert menneske har og omfatter fysiologiske, åndelige og sosiale behov i tråd med f.eks. Hendersons ”14 punkter” (sitert i Birkeland, 2006, s. 9). I den grad pasienten ikke selv klarer å dekke sine behov, grunnet sykdom eller funksjonshemming, vil det være hjemmesykepleierens ansvar å sørge for at disse blir dekket på en måte som ivaretar pasienten og dens selvrespekt på best mulig måte. 
Utover de individuelle grunnleggende behov vil også hjemmesykepleien omfatte å forebygge forverring av eksisterende sykdom og rehabiliterende tiltak foreskrevet fra sykehus etter behandling der. (Birkeland, 2006)

Overordnede mål og perspektiver

Overordnede mål for hjemmesykepleie og sykepleie forøvrig, vil være god livskvalitet og opplevd omsorg. Dette må derfor også være i fokus i møte med Jane Olsen. Hennes ønske om å få bo hjemme bør derfor respekteres i den grad det er gjennomførbart nettopp med tanke på hennes livskvalitet. Dersom hjemmesykepleier eller annet helsepersonell er av en annen oppfatning av hva som vil gi Olsen best livskvalitet, vil det likevel være respektløst å overkjøre hennes tydelige ønske. Samtidig bør en som omsorgsarbeider vurdere alternativer som kan øke livskvaliteten. Dette bør så tas opp med Olsen hvor hun selv kan få tenke gjennom og få hjelp til å se andre muligheter. 
Livskvalitet og omsorg er mye brukte begreper i sykepleie, men kan være vanskelige å definere og måle. Livskvalitet står i forhold til graden av tilfredsstillelse av de grunnleggende behovene, men også til opplevelsen av påvirkelighet og forutsigbarhet i tilværelsen. Omsorg er et allment begrep og utøves av alle mennesker i gitte situasjoner. Hjemmesykepleiere er profesjonelle omsorgsarbeidere og må derfor være i stand til å yte omsorg som er planlagt og bevisst i møte med pasienter. Med omsorg forstås et engasjement i pasienten som gir seg uttrykk på flere områder i form av praktisk hjelp, fortrolig samtale og oppmuntring/trøst for å nevne noen. (Birkeland, 2006)
Når jeg nå skal planlegge sykepleie til Olsen er det viktig å omgjøre begrepene omsorg og livskvalitet til erfarte opplevelser for Olsen og ikke som fine ord i en plan. Hva som er opplevd omsorg og livskvalitet er individuelt og det er derfor nødvendig å ha en god kommunikasjon med Olsen for å se når hun opplever seg sett og ivaretatt. Dersom hun er utrygg vil trygghetsfremmende tiltak være utslagsgivende for økt livskvalitet. Jeg må derfor som profesjonell sykepleier vurdere hennes situasjon utfra min forståelse og kunnskap samtidig som jeg må opparbeide et godt tillitsforhold til henne og gjennom god kommunikasjon sørge for at hun får uttrykt sine behov. Jeg vil derfor sette av god tid til samtale med henne den første tiden og være tydelig på at vårt ønske er å ivareta hennes behov etter beste evne utfra de forutsetningen og begrensningene hjemmesykepleie har. Jeg vil ha fokus på å se hvilke tiltak som kan øke eller opprettholde Olsens livskvalitet samtidig som utformingen av sykepleien er omsorgsbasert. Omsorgen må være opplevd fra Olsens side ved at hun føler seg sett og ivaretatt, ikke bare rene omsorgshandlinger som er godt ment men som ikke ivaretar Olsen. 
1b) Vurderingsbesøk og oppfølging
Det første vurderingsbesøket vil nok være avtalt i noe tid før selve møtet, og kommunen må ha blitt varslet fra sykehuset om tilstand og sykehusets vurdering av pasienten. Vi fra hjemmesykepleien og bestillerkontoret bør derfor ha hatt mulighet til å snakke sammen og avtalt å møte Jane Olsen sammen når hun kommer hjem fra sykehuset. 

I kommunen som Olsen bor i har de en bestiller – utfører organisering. Det vil si at alle henvendelser og søknader angående hjemmesykepleie eller annen pleie utført av kommunen blir behandlet av en egen bestiller -avdeling. Disse foretar en vurdering av behovet og gjør et skriftlig vedtak om hvilke tiltak pasienten skal få utført. De vil da stå som oppdragsgiver og betaler for den tjenesten vi i hjemmesykepleien utfører. (Birkeland, 2006)
Det er derfor nødvendig at en representant fra bestillerkontoret blir med på det første vurderingsbesøket ettersom det er de som kan fatte vedtak om hjemmesykepleie og det er også de som sitter på de materielle og økonomiske ressursene. Jane Olsen har kanskje behov for sykepleie før noe vedtak er fattet og det vil da være mitt ansvar å imøtekomme hennes behov i samarbeid med pårørende fram til et vedtak er fattet. Det vil være uetisk å ikke yte omsorg eller pleie i påvente av et vedtak.

Det første besøket, vurderingsbesøket, bør bestå av 3 faser. (Birkeland, 2006) Først må en få bruke litt tid på å etablere en relasjon og en god og gjensidig kommunikasjon. Dette gjelder både i forhold til pasienten direkte, men også indirekte via pårørende. En svensk studie viser til at pårørende yter hjelp i hjemmet i større grad enn hjemmesykepleien, og hos de som får vedtak om hjemmesykepleie vil opp mot 40 % samtidig få hjelp utført av pårørende. (Helleström & Hallberg, 2001) En bør derfor bruke litt tid på å bli kjent med både pasient og pårørende og også la de få bli kjent med oss som kan representere noe ukjent og kanskje skremmende. 

Her vil det først være nødvendig og bruke litt tid på å roe ned datteren dersom hun er veldig bekymret for moren. Ved å representere en organisert og faglig kvalifisert tjeneste kan vi gå inn med noe tyngde for å understreke at vi har et mål for øyet; nemlig å imøtekomme morens behov. Samtidig må vi vise forståelse for både mor og datter i situasjonen og ta imot den informasjon datteren gir oss. 

I neste faste begynner en å kartlegge behov og ressurser. Her er det viktig å følge gode prosedyrer slik at en sikrer seg eg god datasamling som dekker alle aktuelle behovsområder. Samtidig som det er nødvendig å bruke en noe omfattende dataguide for å ikke overse viktige områder må en også passe på å fortsette den kontakten som er knyttet opp i innledningen av møtet. Møtet kan lett ta form som et avhør eller intervju om en slavisk følger en guide. Her er det derfor viktig å føre en god og gjensidig dialog som en styrer inn på de områdene som datasamlingen må innbefatte. Birkeland (2006) nevner her 5 hovedområder som hver har sine mer detaljerte underpunkter: 
· Grunnleggende behov

· Nettverk

· Hjemmet/boligen

· Egenvurdering

· Eventuelt konflikter som kan oppstå

I siste fase avsluttes møtet med en oppsummering av hvilke behov som er avdekket og hvilke tiltak som kommer til å bli iverksatt. Her må en sikre seg at pasient og pårørende er fornøyd med resultatet og er innforstått med hva dette innebærer. Tydelighet fra vår side kreves for å forebygge konflikter som følge av misforståelser og dårlig informasjon. En må gjøre rede for hjemmetjenestens muligheter og begrensninger i møte med pasienten og hvordan saksgangen fungerer slik at pasienten skal best mulig kunne nyttiggjøre seg tilbudet. (Birkeland, 2006)
Det er mange kommuner som har rykte på seg for å ikke ha et godt tilbud til de eldre. Jane Olsen virker redd for å havne på sykehjem og datteren er redd for at hun ikke vil klare seg hjemme alene. Gjennom hele vurderingsbesøket må en derfor prøve å fokusere på den hjelp hjemmesykepleien er i stand til å yte for Olsen på en slik måte at det er en gjensidig trygghet etter møtet om at Olsen vil bli ivaretatt. Samtidig må en få fram de utfordringene som en står ovenfor, men at vi alle ønsker å håndtere situasjonen til det beste for Olsen. Det er ofte mange forskjellige ansatte i hjemmetjenesten og det kan bli mange å forholde seg til. Videre er det ofte en kamp mot tiden, noe som ofte kan medføre at en ikke har tid til sette seg ned og gjennomføre en god samtale. Dersom Olsen og datteren er innforstått med dette kan en enes om å bruke tiden godt, ta en lengre samtale når det er tid til det og hvis ønskelig prøve å redusere de som kommer hjem til Olsen til et antall hun føler seg komfortabel med. 
I løpet av de første ukene er det viktig å hele tiden revurdere hjelpebehovet hos pasienten og eventuelt forandre på de aktuelle vedtakene dersom behovet forandrer seg eller viser seg å være annerledes enn først antatt. For å si det med Birkelands egne ord: ”Det er pasientens hjelpebehov som må styre hvilken pleie pasienten skal ha, og så må vedtaket justeres etter det.” (2006)

2a) Rehabilitering
Jane Olsen kommer fra sykehuset etter et lengre opphold etter en hjerneoperasjon. Det foreligger ingen kjente instrukser om rehabilitering eller oppfølging av påbegynt rehabilitering fra sykehuset. Jeg går derfor utfra at det har vært lite rehabiliterende arbeid som har blitt gjort i forkant av utskrivelsen. Det er da nødvendig at de forskjellige partene som skal delta i en rehabiliteringsprosess kommer sammen for å danne et godt opplegg som vil være gunstig for Jane Olsen. Dette bør inkludere hjemmesykepleier, fysioterapeut og ergoterapeut. 
Rehabilitering kan ifølge Bredland (sitert i Birkeland, 2006, s. 86) ha en todelt betydning. Den ene er nok den som blir mest brukt allment, nemlig at en gjenvinner funksjonsdyktighet som ved et tidligere nivå. Den andre betydningen handler om at pasienten får tilbake sin tidligere verdighet. 

I møte med Jane Olsen vil det hovedsakelig være fokus på å gjenopprette verdigheten, men også å forsøke å trene opp igjen noe av det tidligere funksjonsnivået. Ettersom det ikke er påvist noen organisk mental svikt eller hjerneskade utover at hun nå har problemer med å gå og stå vil det være feil å ikke prøve å trene dette opp igjen. Olsen er 76 år og har sannsynligvis vært i liten aktivitet under sykehusoppholdet. For at ikke muskulatur og fysiske forutsetninger for bevegelse og et godt funksjonsnivå skal svekkes må et rehabiliteringsregime igangsettes umiddelbart etter hjemkomst. 
Det er utgitt en egen forskrift for rehabilitering (Forskrift om habilitering og rehabilitering, 2001). I formålsparagrafen slås det fast at den er til for ”å sikre at personer som har behov for …rehabilitering, tilbys og ytes tjenester som kan bidra til stimulering av egen læring, motivasjon, økt funksjons- og mestringsevne, likeverdighet og deltakelse” og videre at denne tjenesten skal ytes ”i eller nærmest mulig brukerens vante miljø, og … i en for brukeren meningsfylt sammenheng.” 
Hjemmesykepleien vil utifra dette ha gode forutsetninger for å sikre Olsen en god rehabilitering. Ettersom det er snakk om en hjerneskade er det viktig å ta utgangspunkt i at det er snakk om en langvarig rehabiliteringsperiode. Ut fra forskriftsparagrafen nevnt ovenfor kommer det klart fram at det ikke er handlinger som skal utføres på vegne av Olsen, men at det er hun selv som skal settes i stand til selv å kunne opprettholde et godt funksjonsnivå, noe som vil styrke hennes verdighet. Det vil utifra et kortsiktig perspektiv virke tidkrevende for hjemmesykepleiere å ikke selv utføre handlinger som å lage mat, hente ting eller bruke en rullestol til å kjøre henne på toalettet og til/fra soverom. Det er derfor det som nevnt er viktig å ha et langsiktig perspektiv for å se at det kan være tidsbesparende å drive god rehabilitering. Det beste argumentet vil allikevel være at det sikrer Olsen et verdigere liv ved at hun ikke blir ”umyndiggjort” og avhengig av andre menneskers hjelp og støtte i like stor grad. Dersom rehabiliteringen skjer i et tempo med oppnåelig delmål vil det også gi mestring og styrke selvtilliten – langsiktige og uoverkommelige mål må unngås. 
God rehabilitering er basert på pasientens behov og ønsker. Det vil derfor måtte ligge til grunn et godt forhold til pasienten for å kunne ha en god dialog hvor pasienten kan få uttrykt sine behov. En skal respektere pasientens ønsker, men samtidig oppmuntre og motivere dersom pasienten ikke ønsker å nå de behovene vi ser at vil være essensielle for pasientens funksjon og verdighet. Tiltak skal ikke påtvinges, men en skal bruke nødvendig tid til oppmuntring og god dialog dersom pasientens ønsker og de behov hjemmesykepleier ser ikke samstemmer. (Birkeland, 2006)
I innledningen til dette kapittelet nevnte jeg tverrfaglig samarbeid. Her spiller hjemmesykepleieren en sentral rolle i følge Birkeland (2006) som den som ofte har mest kontakt med pasienten og som har mulighet til å ha et overblikk over utviklingen. Alle parter må ta aktivt del for at et godt samarbeid skal fungere og særlig da hjemmesykepleier. Ergoterapeut kan ha mange gode tekniske hjelpemidler men ser ikke alltid like godt behovet. Her vil jeg bedre kunne vurdere Olsens behov over tid. Særlig vil det nok være snakk om hjelpemidler i forbindelse med forflytning som håndtak rundt i huset, gåstol, dostol eller andre forflytnings hjelpemidler. Fysioterapeuten vil kanskje lage et treningsopplegg som hjemmesykepleien bør kjenne til for å hjelpe og oppmuntre Olsen til å følge.

Legemidler.
Legemiddelhåndtering i hjemmesykepleien krever gode rutiner og en ansvarsbevisst holdning hos hjemmesykepleier. Tilfellet med Jane Olsen er nok ikke utypisk; fastleges journal og medisiner forordnet fra sykehuset stemmer ikke overens. For å ikke utgjøre noen risiko for feilmedisinering er det derfor nødvendig å sikre en god informasjonsoverføring og flyt når Olsen nå har først vært under fastleges ansvar,  og siden dette hatt et sykehusopphold og nå er kommet til hjemmesykepleien. 

Legemiddelhåndteringen i hjemmesykepleien har en forskrift (forskrift om legemiddelforsyningen m.v. i den kommunale helsetjeneste, 1987) og et rundskriv (legemiddelhåndteringen i kommunehelsetjenesten, 2001) som den må forholde seg til. Her klargjøres det at kommunen har ansvar for å lage gode retningslinjer og prosedyrer for legemiddelhåndtering. I rundskrivet (2001, s. 4) fremholdes det at dersom pasient bor i egen bolig :eier sine legemidler selv, og har selv ansvar for å ta legemidler etter legens anvisning. Legen har et ansvar for å forsikre seg om at vedkommende har nok kunnskap og funksjonsevne til å kunne bruke sine legemidler riktig, jf. helsepersonellovens §4”. Dersom hjemmesykepleier skulle ta ansvaret for administrering av pasientens medisiner må egne retningslinjer for hvordan dette skal foregå utarbeides.
Ut fra et etisk perspektiv vil det være hjemmesykepleier som har en dialog med både fastlege og Olsen for å hjelpe henne til å få klargjort hvilke medisiner hun skal ha og hvordan de skal administreres. Ønsker hun selv å beholde ansvaret for dette bør hjemmesykepleier bistå fastlege med å vurdere om hun klarer dette på akseptabelt vis uten å være til en risiko for seg selv grunnet feilmedisinering. God kommunikasjon med Olsen hvor en informerer godt om hvilke alternativer hun har i forhold til hvordan medisinene hennes administreres og hvilken betydning det vil ha at hun får riktige medikamenter, i rett dose og til rett tid. Ettersom hun bor alene vil det nok være hjemmesykepleie eller Olsen selv som må ha ansvaret hvis medikamenter skal gis til forskjellige tidspunkter. 
Multidosepakninger har blitt stadig mer brukt de siste årene. Alle faste medikamenter blir da pakket sammen i små poser med navn og dato og klokkeslett for når de skal tas. Dette fører til at arbeid med å klargjøre doser og dosetter faller bort og verdifull tid kan brukes på andre områder. Det vil også gi bedre sikkerhet mot at sykepleier gir feil medikamenter. Ved å ha en oppdatert medisinliste for ha trygge samsvar mellom apotek og lege vil det være en tryggere løsning for pasienten. (Birkeland, 2006)
Det vil være flere fordeler med å gå over til multidosepakninger for Jane Olsen og dette bør hun derfor informeres om og motiveres til dersom en er i tvil om hun får riktige medisiner til riktig tid. Hvis hun velger å gi noe av ansvaret over til hjemmesykepleien og begynne med multidosepakninger bør de daglige besøk hos Olsen i størst mulig grad legges opp slik at hjemmesykepleien kan være til stede når medisinene skal tas for å sikre at hun får i seg det hun skal og at det skjer til fastsatt tid. 
2b) Sosiale behov

De sosiale behovene oppleves forskjellig fra menneske til menneske og henger sammen med mange andre verdier som livserfaring, kultur, psykisk tilstand og interesser for å nevne noen. For å kunne dekke noe av Jane Olsens sosiale behov i hjemmesykepleien må en først bli kjent med hennes behov og opplevelse av situasjonen. Igjen vil en god og tillitsfull relasjon være grunnlaget for å kunne avdekke dette. Gjennom samtale med Olsen kan en oppmuntre henne til å gi uttrykk for behov og opplevelse av sosial kontakt. 
I følge en studie av Norvoll og Hofseth (henvist i Birkeland, 2006, s. 62) som tar for seg forhold i sykehjem og hjemmesykepleie oppgir mer enn 50 % at de har psykiske og sosiale problemer. Dette mener Norvoll og Hofseth skyldes at psykososiale behov blir nedprioritert til fordel for grunnleggende fysiske behov. Ensomhet er en stor utfordring for hjemmesykepleien i møte med pleietrengende som bor alene i egen bolig. Det er dog viktig å understreke at ensomhet ikke er det samme som å være enslig. Ensomhet er en psykisk opplevelse mer enn en fysisk situasjon. Donaldsen og Watson (iølge Birkeland, 2006, s. 63) viser gjennom flere studier at det ofte vil være en sammenheng mellom sykdom og ensomhet. I de forskjellige definisjonene av ensomhet som finnes viser Peplau og Perlman (henvist i Birkeland, 2006, s. 63) til at det er tre elementer som går igjen. Det er mangel på sosial kontakt, en subjektiv følelse antonymt med isolasjon og til slutt en negativ og uønsket opplevelse av situasjonen. En snakker derfor om ”deprimert ensom” i de tilfellene hvor ensligheten oppleves som en problematisk ensomhet. Peplau og Perlman viser videre at mange enslige eldre ikke er ensomme i den grad en gjerne først ville trodd. Ensomheten slår mer ut i den yngre del av befolkningen. Mange eldre lever alene men kun en liten andel av disse opplever en langvarig og vanskelig ensomhet.
En sykepleierstudent som har praksis i hjemmesykepleien opplever Jane Olsen som ensom. Dette kan veldig gjerne være tilfellet, men det kan også være studentens opplevelse av at det må være ensomt å være Jane Olsen. En yngre student vil nok fort tenke seg selv inn i situasjonen med sine egne følelser og erfaringer, noe som fort vil tilsi at Olsen mest sannsynlig er veldig ensom. Olsen er enke, har få gjenlevende venninner og virker ikke til å ha så mye kontakt med andre enn datteren. Det er uansett helt basalt i møte med Olsen å få tak i hennes subjektive opplevelse av situasjonen. Hun kan være alvorlig ensom og deprimert men hun kan også oppleve situasjonen som avslappende og behagelig med mye tid til å slappe av og ikke ha for mange stressende elementer å måtte forholde seg til. I hjemmesykepleien vil en være blant de som har mest kontakt med Olsen og vil utgjøre en av hoveddelene i hennes sosiale nettverk. Det enkleste er ofte det beste, og i mange tilfeller er direkte spørsmål om opplevd ensomhet og sosiale behov beste måten å gjøre dette på. Hovedvurderingen som hjemmesykepleien gjør bør være basert på Olsens uttrykte behov og ønsker og ikke hjemmesykepleiens egne vurderinger. En åpen og god kommunikasjon vil være klargjørende her. Ensomhet vil som nevnt være en uønsket og vond opplevelse og det er derfor nødvendig å klargjøre med Olsen hvilke behov og ønsker hun har. Samtidig må en vise henne hvilke alternativer hjemmesykepleien kan tilby. 
Hjemmesykepleien har ikke bare ansvar for pasientens fysiske behov men også psykiske og sosiale. I vedtaket om pleie til pasienten bør pasientens behov innenfor både fysiske, psykiske og sosiale områder komme til kjenne og tiltak klarlagt. Innen psykiske og sosiale behov har hjemmesykepleien mulighet til å være sosial kontakt dersom det er behov for det. Denne vurderingen må da være tydelig framlagt slik at en ikke blander begrepene tilsyn og sosial kontakt. Tilsyn vil være å se til at pasienten er trygg og ikke trenger nødvendig praktisk hjelp mens sosial kontakt mye mer handler om å sette seg ned med pasienten og sørge for at pasienten føler seg sett og ivaretatt også for sine sosiale behov. Hjemmesykepleien har også mulighet til å tilby kontakt med en dagavdeling i kommunen. Her kan en sørge for at ensomme og isolerte pasienter kan komme sammen og knytte sosiale bånd og gjensidig bidra til et innholdsrikt og stimulerende felleskap. En trenger da en bevisst planlegging av tilbudet for å legge til rette for at en sosialisering vil fungere (Birkeland, 2006).
Jane Olsen kan ha mange tanker om hvordan opphold på en dagavdeling vil utarte seg. En del mennesker ønsker ikke å benytte seg av et slikt tilbud ettersom de frykter at det vil være et skritt nærmere sykehjemmet. Det kan derfor være gunstig å snakke åpent med Olsen om hvilke tanker hun har om dette. Å foreslå for Olsen et fast tiltak om ukentlig besøk i dagavdeling kan føles som et for stort sprang for Olsen. Hun bør heller få tilbud om et engangsbesøk i dagavdelingen for å møte denne og gjøre seg en erfaring og mening selv. Dersom det oppleves positivt kan en foreslå en ny tur på et senere tidspunkt. Gjennom å ikke gjøre det til en fast forpliktelse men et åpent tilbud kan en la Olsen få lov til å møte dagavdelingen i sitt tempo for så å la henne selv vurdere om hun senere ønsker et fast tiltak med for eksempel ukentlig besøk der. 

